

Αρκαλοχώρι, 28/12/2024

Προς: ΜΜΕ

**ΔΕΛΤΙΟ ΤΥΠΟΥ**

**Χριστουγεννιάτικο Παζάρι από το «Χαμόγελο του Παιδιού» στο Αρκαλοχώρι**

Με στόχο να χαρίσει εκατοντάδες χαμόγελα σε παιδικά πρόσωπα, το «Χαμόγελο του Παιδιού», έκανε το Σάββατο 28 Δεκεμβρίου, μία στάση στο Αρκαλοχώρι.

Στο χριστουγεννιάτικο Παζάρι, βρέθηκε το πρωί του Σαββάτου ο Δήμαρχος Μινώα Πεδιάδας Βασίλης Κεγκέρογλου μαζί με τον Αντιδήμαρχο Παιδείας Στέφανο Ψυλλάκη, τον Δημοτικό Σύμβουλο Γιάννη Συμιανάκη και την εθελόντρια στο «Χαμόγελο του Παιδιού’ και εργαζόμενη στο ΚΔΑΠ Αρκαλοχωρίου Σταυρούλα Μαρίνη, οι οποίοι, όπως και αρκετός κόσμος, επέλεξαν χριστουγεννιάτικα δώρα, συμβάλλοντας με τις αγορές τους, στην ενίσχυση του πολύπλευρου έργου του «Χαμόγελου του Παιδιού».

Στο παζάρι υπήρχαν χειροποίητα γούρια, όμορφα στολίδια και πρωτότυπες δημιουργίες των εθελοντών του Οργανισμού, που έγιναν με πολλή αγάπη και μεράκι.

Τα χριστουγεννιάτικα bazaar που πραγματοποιούνται από το «Χαμόγελο του Παιδιού ανά την Ελλάδα, υποστηρίζουν τα παιδιά που φιλοξενούνται στα Σπίτια του Οργανισμού, όσα βρίσκονται στα Σπίτια Ημερήσιας Φροντίδας αλλά και τα παιδιά των οποίων οι οικογένειες αντιμετωπίζουν σοβαρά οικονομικά προβλήματα, αδυνατώντας να καλύψουν βασικές ανάγκες (υλικές, ιατρικές, εκπαιδευτικές κ.λπ.).

"Κάθε βοήθεια είναι ζωτικής σημασίας, ώστε «Το Χαμόγελο του Παιδιού» να μπορεί να μοιράζει ακόμα περισσότερα χαμόγελα σε κάθε παιδί που έχει ανάγκη. Ήταν συγκινητική η ανταπόκριση του κόσμου που επέλεξε να κάνει τις αγορές του από το παζάρι του «Χαμόγελου του Παιδιού”, στηρίζοντας έμπρακτα τα παιδιά που φροντίζει ο εθελοντικός Οργανισμός", ανέφερε ο Δήμαρχος Βασίλης Κεγκέρογλου.

Αξίζει να σημειωθεί ότι «Το Χαμόγελο του Παιδιού» προσφέρει, 365 ημέρες τον χρόνο, υπηρεσίες πρόληψης, παρέμβασης και θεραπείας πανελλαδικά για την αντιμετώπιση φαινομένων βίας και θεμάτων υγείας ενώ παρέχει βοήθεια σε χιλιάδες παιδιά και οικογένειες που αντιμετωπίζουν προβλήματα διαβίωσης και χρειάζονται την υποστήριξη όλων.